**Elfogadta a közgyűlés a Green & Cool Kecskemét fejlesztési koncepciót**

**Kecskemét Megyei Jogú Város Önkormányzata a Közép-Kelet Európai régió másik 10 országának településeivel szemben sikeresen pályázott az „EUCF (European City Facility) Városokkal a városokért - helyi fenntartható energetikai beruházások támogatása" című program 2022. évi 3. fordulójában.**

A nyertes „Green & Cool Kecskemet" című projekt keretében az EUCF szervezete Kecskemét Megyei Jogú Város Önkormányzatával 2022. május 3-án aláírt, 2022-321 azonosítószámú szerződés keretében lehetőséget biztosított arra, hogy Kecskemét helyi klímastratégiájában és a Fenntartható Energia és Klíma Akciótervében (SECAP) megfogalmazott céljainak megvalósítása érdekében gyakorlati intézkedéseket dolgozhasson ki.

A Támogató - a 2023. június 2-ig tartó programban - 60.000 EUR összeget biztosított városunknak, hogy elkészíthesse az éghajlatvédelemmel, megújuló energiával, energiahatékonysággal kapcsolatos beruházási koncepcióját.

Kecskemét Megyei Jogú Város Önkormányzata a dokumentum elkészítésével a Kecskeméti Városfejlesztő Kft-t bízta meg, akik a PROFIGRAM Zrt. alvállalkozói közreműködésével és az Önkormányzati tulajdonú cégek (Kecskeméti TERMOSTAR Hőszolgáltató Kft., Kecskeméti Közlekedési Központ Kft., Kecskeméti Városüzemeltetési Kft.) bevonásával közösen dolgozták ki a pályázatban vállalt műszaki megoldásokat.

A beruházási koncepció készítésének alapvető célja, hogy a műszaki lehetőségek vizsgálata és az egyes projektelemek fenntarthatóságát igazoló üzleti modell kidolgozása mellett, további forrásbevonásokhoz biztosítson jó kiindulási alapot Kecskemét számára, mind a hazai, mind pedig az EU-s pályázati rendszerben.

A projekt kapcsán meghatározott reális, mérhető és konkrét időpontokhoz (mérföldkövekhez) kötött célkitűzések támogatják a Beruházási Koncepcióban tervezett műszaki projektelemek megvalósítását, melyek az alábbiak:

Elosztott 'b' kategóriás PV (napelemes) kapacitások létesítésének vizsgálata (Homokbánya városrészben);

Elektromobilitás fejlesztése a városi tömegközlekedésben, hidrogén üzem tervezése és komplex energiamenedzsment rendszer kialakítása;

A jelenlegi homokbányai távhőrendszer fejlesztése, geotermikus üzem létesítéssel;

4. PV rendszer és energiatároló rendszer installációja városi területen.

Az EUCF szervezete részére kiküldendő Beruházási Koncepció és műszaki háttérdokumentumai Kecskemét Megyei Jogú Város Önkormányzatának 2023. májusi Közgyűlése elé kerülnek vitára és jóváhagyásra.